## Priopćenje i upozorenje Ustavnog suda Republike Hrvatske broj U-VII-273 i U-VII-290. od 4

### NN 36/1997 (7.4.1997.), Priopćenje i upozorenje Ustavnog suda Republike Hrvatske broj U-VII-273 i U-VII-290. od 4

# IZBORNO POVJERENSTVO REPUBLIKE HRVATSKE

Ustavni sud Republike Hrvatske u sastavu Jadranko Crnić, predsjednik
Suda, te suci dr. Nikola Filipović, Ante Jelavić Mitrović, mr. Vojislav
Kučeković, Jurica Malčić, mr. Hrvoje Momčinović, Ivan Marijan Severinac
i Mladen Žuvela, u postupku nadzora ustavnosti i zakonitosti izbora, na
temelju članka 125. alineja 7. Ustava Republike Hrvatske, članka 38. alineja
1. Ustavnog zakona o Ustavnom sudu Republike Hrvatske ("Narodne novine",
broj 13/91), članka 53. Zakona o izborima zastupnika u Sabor Republike
Hrvatske ("Narodne novine", broj 11/94 - pročišćeni tekst, 68/95 i 10/96)
i članka 55. Zakona o izboru članova predstavničkih tijela jedinica lokalne
samouprave i jedinica lokalne uprave i samouprave ("Narodne novine", broj
90/92, 69/95, 59/96 i 63/96) povodom zahtjeva Hrvatske socijalno liberalne
stranke - HSLS i zahtjeva Hrvatskog dalmatinskog doma za obavljanje nadzora
nad ustavnošću i zakonitošću izbora, na sjednici održanoj dana 4. travnja
1997. godine, donio je slijedeće

## **PRIOPĆENJE I UPOZORENJE**

I. Hrvatska socijalno liberalna stranka podnijela je ovom Sudu zahtjev
za obavljanje nadzora nad ustavnošću i zakonitošću provođenja izbora.

Smatra da je Izborno povjerenstvo Republike Hrvatske povrijedilo izborne
zakone slijedećim radnjama:

1. Odbijanjem njezinog prijedloga da dopuni Obvezatne upute OŽ-IV ("Narodne
novine", broj 19/97) na način da iza točke 8. tih uputa doda odredbu da
se predstavniku većinske stranke i predstavniku oporbenih političkih stranaka
koje sudjeluju u radu biračkih odbora na njihov zahtjev osigura jedan primjerak
zapisnika o radu biračkih odbora, a ne preslika tog zapisnika;

2. Određenim rješenjima u "Podsjetniku za rad biračkih odbora za izbor
zastupnika u Županijski dom Sabora Republike Hrvatske i za izbor članova
predstavničkih tijela jedinica lokalne uprave i lokalne samouprave" (dalje:
Podsjetnik) i to naročito:

a) uvođenjem na strani 9. kategorije "pokvarenih" listića;

b) na strani 6. točka 2.3.2.1. određivanjem da predstavnik političkih
stranaka mora predsjedniku biračkog odbora predočiti uvjerenje Županijskog
izbornog povjerenstva o pravu sudjelovanja u radu određenog biračkog odbora;

c) propisivanjem na strani 7. točka 2.3.2.2. da "promatrači mogu boraviti
u prostoriji u kojoj se glasuje i prisustvovati radu biračkog odbora… sve
do predaje izbornog materijala nadležnim izbornim povjerenstvima";

d) određivanjem na strani 7. točka 2.3.3. obvezne upotrebe kemijske
olovke prilikom glasovanja, a prilikom prebrojavanja glasova služenje grafitnom
olovkom.

II. Hrvatski dalmatinski dom također u svom zahtjevu smatra da su uvođenjem
kategorije "pokvarenih glasačkih listića" povrijeđeni izborni zakoni, bez
obzira na dobiveni odgovor Izbornog povjerenstva Republike Hrvatske da
će dopuniti navedeni Podsjetnik u dijelu kojim se opisuje postupanje biračkog
odbora s "pokvarenim glasačkim listićima", na način da će birački odbor
na posebnom listu papira označiti redni broj birača kojem je izdan novi
glasački listić umjesto "pokvarenog", te da će taj list staviti u omotnicu
namijenjenu "pokvarenim" glasačkim listićima.

III. Ustavni sud Republike Hrvatske nalazi:

1. Odbijanjem nadopune točke 8. Obvezatnih uputa OŽ-IV nisu povrijeđena
izborna prava. Odbivši zahtjev HSLS-a za nadopunu Obvezatnih uputa OŽ-IV
Izborno povjerenstvo se rukovodilo činjenicom da birački odbori redovito
nemaju dostatnih materijalnih sredstava, a na nekim biračkim odborima i
subjektivnih pretpostavki za takvo postupanje. Bez obzira na prigovore
HSLS-a, sudjelovanjem predstavnika u radu biračkih odbora i promatrača
u praćenju rada biračkih odbora, s naknadnom mogućnošću dobivanja preslike
zapisnika od strane nadležnog izbornog povjerenstva, osigurana je zakonitost
izbora, pod uvjetom da predstavnici stranaka i promatrača pravilno obave
svoju dužnost.

2. Polazeći od činjenice da će birački odbori u svom radu postupati
u skladu s Podsjetnikom Ustavni sud Republike Hrvatske je utvrdio da je
uvođenje na strani 9. tog Podsjetnika kategorije "pokvarenih" listića protivno
članku 40. stava 3., 41. i 45. stavak 1. Zakona o izborima zastupnika u
Sabor Republike Hrvatske i članku 42. stavak 3., 43. i 47. stavak 1. Zakona
o izboru članova predstavničkih tijela jedinica lokalne samouprave i jedinica
lokalne uprave i samouprave. Citirani zakoni naime ne poznaju kategoriju
"pokvarenih" listića.

Navedenim listićima može doći do povrede tajnosti glasovanja prilikom
izbora pa radi toga Sud upozorava Izborno povjerenstvo Republike Hrvatske
da iz Podsjetnika izostavi takovu uputu, bez obzira na namjeravanu dopunu
Podsjetnika u pogledu "pokvarenih glasačkih listića" na način kako je odgovoreno
Hrvatskom dalmatinskom domu od strane Izbornog povjerenstva Republike Hrvatske.
Naime, ni takova nadopuna ne bi bila u skladu s izbornim zakonima.

3. Ostali istaknuti prigovori HSLS-a na Podsjetnik ne mogu dovesti u
pitanje ustavnost i zakonitost izbora, jer osiguravaju uredan rad biračkih
odbora:

- traženjem uvjerenja nadležnog izbornog povjerenstva o pravu sudjelovanja
predstavnika u radu određenog biračkog odbora osigurava se neometan rad
odbora;

- također rješenjem da se prilikom glasovanja glasački listići i izvod
iz popisa birača moraju pisati kemijskom olovkom sprečavaju mogućnost zloupotrebe
glasačkih listića;

- odredbom da se prebrojavanje glasova vrši grafitnom olovkom polazi
se od činjenice da prilikom prebrojavanja može doći do pogrešaka, te da
će biti potrebno i nekoliko prebrojavanja da bi se došlo do točnih rezultata
i to je razlog upotrebe grafitne olovke;

- nema povrede izbornih prava propisivanjem da promatrači mogu boraviti
u prostoriji u kojoj se glasuje i prisustvovati radu biračkih odbora sve
do predaje izbornih materijala nadležnim povjerenstvima, jer predajom izbornog
materijala izbornim povjerenstvima izvršen je zadatak biračkog odbora i
birački odbori su predajom izbornog materijala završili svoj rad.

IV. Slijedom iznesenog Sud je odlučio kako je to navedeno u ovom priopćenju
i upozorenju.

Broj: U-VII-273/1997.,

     U-VII-290/1997.
Zagreb, 4. travnja 1997.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Ostalo, NN 36/1997-529